Diari Oficial de la Generalitat Valenciana


Sumari del DOGV 2480, del 30-03-1995 (1995/834258)

REIAL DECRET 207/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de defensa contra fraus i qualitat agroalimentària.
--------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1995/02/10/207/dof/vci/html**

### Dades del document

Número de DOGV
:   2480

Data del DOGV
:   30-03-1995

Secció del DOGV
:   DISPOSICIONS GENERALS

Número del document
:   1995/834258


Data del document
:   10-02-1995

Organisme emissor
:   Presidència de la Generalitat

Tipus de document
:   Reial decret

REIAL DECRET 207/1995, de 10 de febrer, sobre traspàs de funcions i serveis de l'administració de l'estat a la Comunitat Valenciana en matèria de defensa contra fraus i qualitat agroalimentària.   
La Constitució espanyola reserva a l'estat, en l'article 149.1.13, la competència sobre les bases i coordinació de la planificació general de l'activitat econòmica.  
Per altra banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per Llei Orgànica 5/1994, de 24 de març, atribueix a la Comunitat Valenciana, en l'article 34.1, la competència exclusiva en matèria d'agricultura, d'acord amb les bases i l'ordenació de l'activitat econòmica general i la política monetària de l'estat, en els termes del que es disposa en els article 38, 131 i en els paragrafs 11 i 13 de l'apartat 1 de l'article 149 de la Constitució.  
El Reial Decret 4.015/1982, de 29 de desembre, determina les normes i el procediment amb què han d'executar-se els traspassos de funcions i serveis de l'estat a la Comunitat Valenciana.  
De conformitat amb el que es disposa en el reial decret esmentat, que també regula el funcionament de la Comissió Mixta de Transferències, prevista en la disposició transitòria 4.ª de l'Estatut d'Autonomia de la Comunitat Valencia, aquesta comissió va prendre, en la reunió del dia 16 de gener de 1995, l'acord oportú, la virtualitat pràctica del qual exigeix que l'aprove el Govern mitjançant un reial decret.  
Per això i donant compliment al que es disposa en la disposició transitòria 4. de l'Estatut d'Autonomia de la Comunitat Valenciana, a proposta del ministre per a les Administracions Públiques i amb la deliberació prèvia del Consell de Ministres en la sessió del dia 10 de febrer de 1995,  
DECRETE  
Article primer  
Aprovar l'acord de la Comissió Mixta, prevista en la disposició transitòria 4.ª de l'Estatut d'Autonomia de la Comunitat Valenciana adoptat pel Ple en data 16 de gener de 1995, pel qual es traspassen a la Comunitat Valenciana les funcions i serveis de l'administració de l'estat, en matèria de defensa contra fraus i qualitat agroalimentària, que es transcriu com a annex d'aquest reial decret.  
Article segon  
En conseqüència, queden traspassades a la Comunitat Valenciana les funcions i els serveis, i també els béns, els drets, les obligacions, el personal i els crèdits pressupostaris corresponents, en els termes que resulten del mateix acord i de les relacions annexes.  
Article tercer  
Els traspassos a què fa referència el reial decret tindran efectivitat a partir del dia assenyalat en el mateix acord de la comissió mixta esmentada, sense perjudici que el Ministeri d'Agricultura, Pesca i Alimentació produïsca, fins a l'entrada en vigor d'aquest reial decret, si s'escau, els actes administratius que calguen per al manteniment dels serveis en el mateix règim i nivell de funcionament que tingueren en el moment de la presa de l'acord.  
Article quart  
Els crèdits pressupostaris que es determinen, conformement amb la relació número 3 de l'annex, es donaran de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la secció 32 dels pressupostos generals de l'estat, destinats a finançar el cost dels serveis assumits per les comunitats autònomes, una vegada que es trameten al departament esmentat, per part del Ministeri d'Agricultura, Pesca i Alimentació, els respectius certificats de retenció de crèdit, a fi de donar compliment al que es disposa en la Llei 41/1994, de 30 de desembre, de Pressuposts Generals de l'Estat per a 1995.  
DISPOSICIó FINAL úNICA  
Aquest reial decret es publicarà alhora en el Butlletí Oficial de l'Estat i en el Diari Oficial de la Generalitat Valenciana i tindrà vigència des de l'endemà de la publicació.  
Madrid, 10 de febrer de 1995  
JOAN CARLES R.  
El ministre per a les Administracions Públiques  
JERóNIMO SAAVEDRA ACEVEDO  
ANNEX  
El senyor Antonio Bueno Rodríguez i la senyora María Blanca Blanquer Prats, secretaris de la Comissió Mixta de Transferències, prevista en la disposició transitòria 4.ª de l'Estatut d'Autonomia de la Comunitat Valenciana.  
CERTIFIQUEN  
Que en el Ple de la Comissió Mixta de Transferències del dia 16 de gener de 1995, es va prendre un acord sobre el traspàs de funcions i serveis a la Comunitat Valenciana en matèria de defensa contra els fraus i la qualitat agroalimentària, en els termes que s'expressen a continuació:  
A) Referència a les normes constitucionals, estatutàries i legals en què s'empara el traspàs  
L'article 149.1.13 de la Constitució estableix que queda reservada a l'estat la competència sobre les bases de coordinació de la planificació general de l'activitat econòmica.  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol i reformat per Llei Orgànica 5/1994 de 24 de març, estableix en l'article 34.4, la competència exclusiva de la Comunitat Valenciana en matèria d'agricultura, d'acord amb les bases i l'ordenació de l'activitat econòmica general i la política monetària de l'estat, en els termes del que es disposa en els articles 38, 131 i en els paràgrafs 11 i 13 de l'apartat 1 de l'article 149 de la Constitució.  
Finalment, la disposició transitòria 4.ª de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, estableixen les normes que regulen la forma i les condicions a les quals han d'ajustar-se els traspassos de funcions i serveis de l'administració de l'estat a la Comunitat Valenciana, com també el funcionament de la Comissió Mixta de Transferències.  
Sobre la base d'aquestes previsions normatives procedeix realitzar el traspàs de funcions i serveis en matèria de defensa contra fraus i qualitat agroalimentària a la Comunitat Valenciana.  
B) Funcions que assumeix la Comunitat Valenciana i identificació dels serveis que es traspassen  
1. Es traspassa a la Comunitat Valenciana dins de l'àmbit territorial, en els termes d'aquest acord i dels decrets i la resta de normes que el facen efectiu i es publiquen en el Butlletí Oficial de l'Estat, totes les funcions que, en matèria de control de la qualitat agroalimentària, desenvolupa l'administració de l'estat per mitjà del Ministeri d'Agricultura, Pesca i Alimentació, en particular les següents:  
a) El control de la qualitat agroalimentària, entenent com a tal l'adequació dels productes agroalimentaris i dels mitjans de producció a les normes que regulen les característiques i procediments d'elaboració.  
El control inclourà a més a més de la fabricació, l'emmagatzematge.  
En el cas particular dels mitjans de producció, el control s'estendrà, a més a la fase de comercialització.  
Per als vins, el control inclourà tots els aspectes assignats al servei de defensa contra fraus per la Llei 25/1970, de 2 de desembre, Estatut de la Vinya, del Vi i dels Alcohols.  
b) La tramitació i resolució de procediments de sancionar incoats com a conseqüència de las presumptes infraccions de la qualitat agroalimentària comeses en l'àmbit territorial.  
c) La resolució de procediments per a sancionar en matèria de llavors i plantes de viver.  
d) El registre dels productes enològics i el registre d'envasadors i embotelladors de vins i begudes alcohòliques, prevists en la Llei 25/1970, Estatut de la Vinya, el Vi i dels Alcohols. De les altes, baixes i modificacions que s'hi produïsquen, la Comunitat Valenciana donarà informació puntual al Ministeri d'Agricultura, Pesca i Alimentació.  
e) El control dels productes vitivinícoles destinats a altres estats membres de la Unió Europea, d'acord amb el que s'estableix en la Llei 25/1970.  
2. Per a l'exercici de les funcions transferides es traspassen a la Comunitat Valenciana els funcionaris i mitjans del Ministeri d'Agricultura, Pesca i Alimentació que s'especifiquen en las relacions corresponents.  
C) Competències, serveis i funcions que es reserva l'administració de l'estat  
En correlació amb les funcions traspassades, romandran en el Ministeri d'Agricultura, Pesca i Alimentació i continuaran sent de la seua competència per a ser exercitades per aquest, les següents funcions i activitats que tenen legalment atribuïdes:  
a) Les funcions d'organismes de relació i coordinació amb la Unió Europea, en particular, la recepció de remissió d'informació i comunicació en aquesta matèria.  
b) Les relacions amb països tercers en matèria de control de qualitat agroalimentària com també la discussió, la presa de mesures i qualssevol altres actuacions derivades de la detecció de problemes en productes agroalimentaris fora de l'àmbit espanyol  
c) El control dels productes vitivinícoles destinats a països tercers, d'acord amb el que s'estableix en la Llei 25/1970. L'exercici d'aquesta funció serà encomanat per mitjà de conveni a la Comunitat Valenciana, a l'empara del que es preveu en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D) Col·laboració entre l'administració de l'estat i la Comunitat Valenciana  
El Ministeri d'Agricultura, Pesca i Alimentació i l'organisme competent de la Comunitat Valenciana establiran els sistemes de col·laboració adients que permeten la necessària informació i la coordinación que calga de les funcions assumides.  
En relació amb el paràgraf 3r. de l'apartat B).1.a) quan l'exercici de les funcions per la Comunitat Valenciana tinga efectes fora de l'àmbit territorial de la Comunitat Valenciana s'ajustarà als acords que amb caràcter general s'establisquen entre les comunitats autònomes.  
E) Béns, drets i obligacions que es traspassen  
Es traspassen a la Comunitat Valenciana els béns immobles i els drets que es detallen en les relacions adjuntes números 1.1 i 1.2.  
En el termini d'un mes des de l'aprovació d'aquest acord, es firmaran les corresponents actes de lliurament i recepció d'immobles i de mobiliari, equips i material inventariable.  
F) Personal adscrito als serveis que es traspassen  
1. El personal adscrit als serveis traspassats i que apareix esmentat nominalment en les relacions adjuntes números 2.1 i 2.2 pasarà a dependir de la Comunitat Valenciana en els termes legalment previstos per l'Estatut d'Autonomia i la resta de normes en cada cas aplicables i en les mateixes circumstàncies que s'especifiquen en els expedients de personal.  
2. El Ministeri d'Agricultura, Pesca i Alimentació notificarà als interessats el traspàs, tan prompte com el Govern aprove aquest acord per reial decret. Així mateix, es trametrà als òrgans competents de la Comunitat Valenciana una còpia certificada de tots els expedients d'aquest personal traspassat, així com també dels certificats d'havers referits a les quantitats meritades durant 1995.  
G) Valoració de les càrregues financeres corresponents a les funcions i els serveis que es traspassen  
1. La valoració definitiva del cost efectiu que, en pessetes de 1990, correspon als serveis traspassats a la Comunitat Valenciana puja a 171.141.163 pessetes.  
2. El finançament, en pessetes de 1995, que correspon al cost efectiu anual dels mitjans que es traspassen es detalla en la llista número 3.  
3. El cost efectiu que figura detallat en els quadres de valoració de la llista número 3 es finançarà de la següent forma:  
Transitòriament, fins que el cost efectiu es compute a fi de revisar el percentatge de participació de la Comunitat Valenciana en els ingressos de l'estat, el cost total es finançarà, mitjançant la consolidació en la secció 32 dels pressuposts generals de l'estat dels crèdits relatius als diferents components del dit cost, pels imports que es determinen, susceptibles d'actualització pels mecanismes generals previstos en cada llei de pressupostos.  
Les possibles diferències que es produïsquen durant el període transitori a què fa referència el paràgraf anterior, respecte del finançament dels serveis traspassats, seran objecte de regulació en el moment de tancament de l'exercici econòmic, mitjançant la presentació dels comptes i els estats justificatius corresponents davant una comissió de liquidació que es constituirà en el Ministeri d'Economia i Hisenda.  
4. La valoració de les càrregues financeres i els mitjans traspassats corresponen a totes les funcions, tant les recollides en aquest acord de traspàs com a aquelles que, de conformitat amb el que es preveu en l'apartat C),c), hagen de ser exercides per la Comunitat Valenciana.  
H) Documentació i expedients dels serveis que es traspassen  
El lliurament de la documentació i els expedients dels serveis traspassats es farà en el termini d'un mes des de la publicació del reial decret pel qual s'aprove aquest acord i de conformitat amb el que s'estableix en l'article 8 del Reial Decret 4.015/1982, de 29 de desembre.  
I) Data d'efectivitat dels traspassos  
El traspàs de funcions i serveis objecte d'aquest acord tindrà efectivitat a partir del dia 1 de març de 1995.  
I perquè conste, expedim aquest certificat.  
Madrid, 16 de gener de 1995.- Els secretaris de la Comissió Mixta, Antonio Bueno Rodríguez i María Blanca Blanquer Prats.


Còpia Permalink ELI